Monien länsimaiden viranomaiset ovat vaatineet salattuun nettiliikenteeseen takaovia, mutta nyt Alankomaiden hallitus on asettunut vastustamaan tätä.

MOSTPHOTOS

Alankomaiden hallituksen linjauksesta uutisoi The Register. Hallituksen asiakirjassa linjataan, että ihmisillä tulee olla oikeus salattuun tietoliikenteeseen internetissä ilman, että hallituksille ja viranomaisille rakennetaan ohjelmistoihin takaovia.

Tällaiset takaovet vaarantavat Alankomaiden mukaan ihmisten tietoturvan, sillä samoja sisäänrakennettuja takaovia voivat käyttää myös rikolliset ja muut pahantekijät.

Alankomaiden tuki nettiliikenteen salaukselle ei ole jäänyt pelkästään puheeksi. Hallitus on aiemmin myöntänyt 500 000 euron apurahan OpenSSL-projektille, joka kehittää avoimen lähdekoodin salausmenetelmiä.

Viranomaiset vaativat takaovia

Alankomaiden linjaus eroaa voimakkaasti suurten länsimaiden viranomaisten keskuudessa suositusta ajatuksesta, että suosittujen verkkopalvelujen tietoliikenteen salausmenetelmiin tulisi sisällyttää takaovia, joiden kautta viranomaiset pääsevät käsiksi salattuun tietoliikenteeseen.

Tällaisten takaovien tarvetta on perusteltu terrorismin ja muun rikollisuuden torjunnalla erityisesti Yhdysvalloissa ja Isossa-Britanniassa. Useat viranomaiset ovat vaatineet, että suuret teknologiayritykset antavat heille ”yleisavaimen” salattuun tietoliikenteeseen.

Monien yksityisyydensuojaa ja digitaalisia kansalaisoikeuksia puolustavien järjestöjen mukaan on kuitenkin mahdotonta rakentaa sellaisia takaovia, joita vain viranomaiset voisivat käyttää.

Asiantuntijat Alankomaiden puolella

Monien asiantuntijoiden mukaan mikä tahansa tietojärjestelmän salausmenetelmään sisäänrakennettu takaovi olisi väistämättä myös rikollisten ja vakoojien löydettävissä. Esimerkiksi Motherboard-sivustolla ajatusta tällaisesta yleisavaimesta luonnehdittiin ”satusetien roskaksi”.

The Guardian uutisoi kesällä tietokonealan asiantuntijoiden ja salausmenetelmiä tutkivien kryptografien raportista, jonka mukaan Yhdysvaltojen ja Britannian viranomaisten vaatimukset ovat teknologisesti toimimattomia ja periaatteellisesti vaarallisia.

- Tällaiset takaovet avaavat ovet juuri niille rikollisille ja pahantahtoisille valtiotason toimijoille, joilta viranomaiset yrittävät ihmisiä suojella, raportissa esitetään.